钦定古今图书集成/明伦汇编/交谊典/第054卷 > 《陪王司马宴王少府东阁序》张九龄
## 钦定古今图书集成/明伦汇编/交谊典/第054卷 > 《陪王司马宴王少府东阁序》张九龄

夫道行与废，命也，非谋之不臧；命通与塞，时也，岂力
之为弊？古之君子，推其分，养其和。仲尼得之以弦歌，
傅说因之以版筑。至若《诗》有怨剌之作，《骚》有愁思之
文，求之微言，匪云大雅，周太师志其大者，司马公引
而伸之。谪居何心，不欲贾生之投分；穷愁非我，安用
虞卿之著书。尝以风月在怀，江山为事，簿领何废，形
胜不孤，既好乐而无荒，亦尚同而不入。迨乎倚层阁，
凭华轩，川泽清明，上悬秋景；岑岭回合，下带谿流。连
草树而心摇，际烟氛而目尽。“兹邦枕倚，是日登临，岂子虚之过诧，诚仲宣之信美。物色起殊乡之戚，谁则
无情？而道术得异人之资，吾方有遣。”于是旨酒时献，
清谈间发，歌《沧浪》以放言，咏《蟋蟀》而伤俭，盖古人之
作者，岂异于斯盍！赋诗焉以扬厥美。